REZULTATE ALEGERI MOLDOVA. Principalele informații din ziua votului pentru basarabeni, într-un live text marca Gândul.info

REZULTATE ALEGERI MOLDOVA: Igor Dodon, liderul Partidului Socialiștilor din Republica Moldova, a reprezentat surpriza alegerilor de peste Prut, reușind, la aproape 90% din secțiile de vot procesate, să fie pe prima poziție, cu peste 21% din voturi, în vreme ce PLDM, care, la primele rezultate, era pe poziția a treia, după comuniști, a câștigat teren pe parcursul nopții, fiind, luni, la prânz, pe locul al doilea, cu peste 19% din voturi. PLDM sunt urmați de Partidul Comunist, cu aproape 18% din voturi și de PDM, cu aproape 16%, urmați de PL, cu peste 9%. În baza acestor procente, cele trei partide proeuropene au, luând în calcul și redistribuirile, 55 de mandate, cu patru mai multe decât minimul necesar pentru formarea unei coaliții.

Peste 3 milioane de cetățeni moldoveni au fost așteptați, duminică, la vot, în cadrul alegerilor legislative. Au venit, însă, puțin peste jumătate – o dezamăgire pentru cei care se așteptau la o mobilizare din partea tinerilor dornici de integrare europeană, pe modelul celei de la prezidențialele din România. Dezamăgiți de guvernarea proeuropeană, moldovenii din țară și din străinătate nu s-au înghesuit la secțiile de votare. Prezența la nivel național, la ora 21:00, a fost de 55,86%. Pe ultima sută de metri, Mihai Ghimpu, liderul Partidului Liberal a postat pe Facebook un mesaj video cu el înfășurat în steagul UE, cerându-le tinerilor să „cucerească” libertatea, nu să o „cerșească”. După închiderea urnelor, Ghimpu s-a declarat dezamăgit de participarea la vot. „O economie dezvoltată, securitate, pace, liniște cetățeanul poate avea doar sub umbrela NATO. Sper că ați menținut votul pentru acest viitor. Noi suntem așezați de Dumnezeu în Europa”, a spus Ghimpu.

Urnele s-au deschis la ora 7:00 și s-au închis la ora 21:00 în Moldova, România și Ucraina, continuând în celelalte țări în care mai sunt secții. Oficialii moldoveni, inclusiv ambasadorul din România, Iurie Reniță, s-au arătat dornici de a prelungi, dacă e nevoie, programul de vot. Nu a fost, însă, nevoie decât în Moscova. În secția de votare din Ambasadă, buletinele de vot au fost epuizate și, în ciuda oamenilor care scandau cu sutele că vor să voteze, nu a fost prelungit programul de vot, nemaiavând pe ce să voteze. A fost prelungit, totuși, în secția de votare din Ramenskoe, o suburbie a capitalei ruse.

Prezența a fost de 55,86% (1.565.591 de alegători), mai mică decât se spera, mai ales că, la o primă vedere, s-a remarcat o mobilizare mai bună în raioane care îi susțin pe comuniști.

Dincolo de un scenariu în care forțele proeuropene (PLDM, PDM, PL) nu ar aduna minimul de mandate – 51 împreună – pentru a forma o coaliție de guvernare și ar avea nevoie de cooptarea comuniștilor, cel mai periculos scenariu ar putea fi cel în care partidele nu vor reuși să formeze repede un Guvern. O astfel de întârziere, dublată de tensiuni deja existente în țară, ar putea crea instabilitate politică și socială.

Mai jos, principalele informații privind alegerile din R. Moldova, în format LIVE TEXT:

UPDATE 19:20 După procesarea a 98% din voturile exprimate în cadrul alegerilor legislative din Republica Moldova, rezultatele scrutinului sunt următoarele: PSRM – 20,95%, PLDM – 19.75%, PCRM – 17.83%, PDM – 15.94% și PL – 9.45%

UPDATE 16:15 După procesarea a 93,20% din secții, reprezentând 95,95% din voturi, situația este următoarea: PSRM – 21.25%, PLDM – 19.51%, PCRM – 17.59%, PDM – 15.77% și PL – 9.47%.

UPDATE 12:20 O imagine care arată divizarea Moldovei pe cele două orientări: proeuropeană vs. rusofonă. Cum s-a votat în raioane:

SURSA: Unimedia.info

UPDATE 11:43 Mesajul lui Victor Ponta pentru Marian Lupu, președintele PDM: „Felicit Partidul Democrat din Moldova și președintele său, Marian Lupu, pentru rezultatul foarte bun obținut la alegerile de duminică, așa cum este arătat el acum, de către numărătorile preliminare. Votul primit de PDM confirmă consolidarea forțelor social-democrate, pe scena politică din Republica Moldova, cu o creștere a numărului de mandate pentru acest partid”. Liderul PSD salută, de asemenea, rezultatele per ansamblu ale alegerilor din Republica Moldova, „care confirmă continuarea direcției pro-europene impusă în ultimii ani”.

REZULTATE ALEGERI MOLDOVA UPDATE 10:59 89,10% din procese verbale procesate: PSRM – 21,34%, PLDM – 19,46%, PCRM – 17,95%, PDM – 15,77%, PL – 9,36%. În acest moment, PLDM, PDM și PD au 55 de mandate împreună, deci pot asigura guvernare.

REZULTATE ALEGERI MOLDOVA UPDATE 10:42 88,66% din procese verbale procesate: PSRM – 21,40%, PLDM – 19,44%, PCRM – 17,93%, PDM – 15,73%, PL – 9,38%.

REZULTATE ALEGERI MOLDOVA UPDATE 10:12 88,37% din procese verbale procesate: PSRM – 21,43%, PLDM – 19,47%, PCRM – 17,85%, PDM – 15,75%, PL – 9,39%.

REZULTATE ALEGERI MOLDOVA UPDATE 10:00 88,33% din procese verbale procesate: PSRM – 21,45%, PLDM – 19,46%, PCRM – 17,84%, PDM – 15,75%, PL – 9,40%.

REZULTATE ALEGERI MOLDOVA UPDATE 9:40 88,23% din procese verbale procesate: PSRM – 21,48%, PLDM – 19,41%, PCRM – 17,84%, PDM – 15,74%, PL – 9,41%.

REZULTATE ALEGERI MOLDOVA UPDATE 9:20 87,99% din procese verbale procesate: PSRM – 21,53%, PLDM – 19,37%, PCRM – 17,81%, PDM- 15,74%, PL – 9,42%.

REZULTATE ALEGERI MOLDOVA UPDATE 8:36 87,84% din procese verbale procesate: PSRM – 21,57%, PLDM – 19,32%, PCRM – 17,82%, PDM- 15,74%, PL – 9,43%.

REZULTATE ALEGERI MOLDOVA UPDATE 8:32 87,80% din procese verbale procesate: PSRM – 21,59%, PLDM – 19,30%, PCRM – 17,83%, PDM- 15,76%, PL – 9,40%.

REZULTATE ALEGERI MOLDOVA UPDATE 7:55 Comisia Electorală Centrală (CEC) a anunțat că, după centralizarea datelor din 85% dintre procesele verbale, Partidul Socialiștilor din Republica Moldova (PSRM) se situează pe primul loc în preferințele electoratului. PSRM, condus de Igor Dodon, a primit voturile a 21,62% dintre alegători.

Partidul Liberal Democrat din Moldova, al fostului premier Vlad Filat, a trecut pe poziția a doua, cu 19,23%.

Pe poziția a treia se situează Partidul Comuniștilor din Republica Moldova, prezidat de Vladimir Voronin. Acesta a fost susținut de 17,87% din electorat, în timp ce Partidul Democrat din Moldova, al lui Marian Lupu, ocupă locul al patrulea cu 15,83% din voturi.

Totodată, Partidul Liberal, condus de Mihai Ghimpu, a luat 9,36% din sufragii, iar Partidul Comunist Reformator a obținut 5,01%.

Pragul electoral pentru a accede în Parlamentul de la Chișinău este de 6%.

Prezența la vot la alegerile parlamentare din Republica Moldova a fost de 55,86% din totalul celor 3,2 milioane de cetățeni cu drept de vot, scrie Agerpres.

REZULTATE ALEGERI MOLDOVA UPDATE 2:40 Rezultate parțiale CEC, pentru 84% din procese verbale: PSRM – 21,66% – 26 de deputați, PLDM – 19.19% – 23 deputați, PCRM – 17.89% – 21 deputați, PDM – 15.87% – 19 deputați, PL – 9.31% – 12 deputați. Timpul.md notează că, la un astfel de rezultat, forțele proeuropene ar avea 54 de deputați (ar avea nevoie de 51 pentru coaliția de guvernare), în vreme ce PSRM și PC ar avea împreună 47 de deputați.

REZULTATE ALEGERI MOLDOVA UPDATE 2:05 După centralizarea voturilor din 80% din procese verbale: PSRM – 21.73%, PLDM – 19.06%, PCRM – 18.06%, PD – 16.94%, PL – 9.07%, PCR – 5.14%.

Președintele CEC, Iurie Ciocan, a anunțat că prelucrarea datelor se va termina până dimineață. „La ora 11.00 vor fi prezentate rezultate mai concrete”.

UPDATE 1:37 La 75% din totalul secțiilor de vot numărate, adică aproximativ 67% din buletinele de vot, situația arată în felul următor: PSRM – 21.78%, PCRM – 18.2%, PLDM – 18.94%, PD – 16.1%, PL – 8.8%

SURSA: Unimedia.info

UPDATE 1:25 Prima reacție a liderului PSRM, Igor Dodon:

„Le mulțumesc alegătorilor pentru încredere și susținere. Moldova s-a trezit. Votul din aceste alegeri este foarte și foarte ilustrativ. Oamenii au fost lipsiți de referendum, dar au arătat prin vot cum văd ei viitorul Moldovei. Aceste rezultate arată clar că Partidul Socialiștilor s-a afirmat ca principală forță de opoziție, de pe stînga. Ideile și valorile noastre sunt împărtășite de foarte mulți cetățeni. Oamenii doresc o guvernare socială și un viitor stabil alături de partenerii noștri strategici tradiționali, împreună cu Rusia, în cadrul Uniunii Vamale. Acum, așteptăm rezultatele finale. Vom monitoriza strict procesul de numărare a voturilor, ca să reducem cît de mult posibil numărul falsificărilor care se pot face”.

UPDATE 1:18 Rezultate preliminare, la 72% din secții, respectiv 60% din buletine de vot:

PSRM – 21.68%

PCRM – 18.34%

PLDM – 18.84%

PD – 16.25%

PL – 8.66

UPDATE 00:50 Rezultate preliminare, la 64.88% din secțiile de vot, ceea ce înseamnă, potrivit presei de la Chișinău, 58,75% din voturi.

PCRM – 18.47%

PLDM – 18.65%

PL – 8.44%

PD – 16.16%

PCR – 5.29%

PSRM – 22.06%

Blocul Uniunea Vamală – 3.74%

PLR – 1.36%

Oleg Brega – 0.72%

UPDATE 00:47 Calcul Agora.md: Distribuția mandatelor în Parlament – La 55,14% din totalul secțiilor de vot numărate (cca 35% din alegători), mandatele în Parlament s-ar distribui în felul următor:

â€‹PSRM – 25

PCRM – 23

PLDM – 22

PD – 20

PL – 11

REZULTATE ALEGERI MOLDOVA – UPDATE 00:45 Rezultatele finale în România:

PLDM – 40%

PL – 33%

PD – 5%

PCRM – 1%

PNL – 2%

Oleg Brega – 2%

Mișcarea Antimafie – 1%

PLR – 1%

UPDATE 00:30 Agora.md precizează că circa 50% din secții înseamnă aproximativ 34% din voturi, astfel că rezultatele preliminare de la această oră se pot schimba considerabil de la o oră la alta.

UPDATE 00:25 PLDM se apropie de locul al doilea. Rezultate preliminare, după centralizarea a 56.87% din secțiile de vot:

PCRM – 18.83%

PLDM – 18.47%

PL – 8.02%

PD – 16.35%

PCR – 5.45%

PSRM – 22.02%

Blocul Uniunea Vamală – 3.73%

PLR – 1.36%

Oleg Brega – 0.69%

REZULTATE ALEGERI MOLDOVA – UPDATE 00:10 Vlad Filat (PLDM): „Totul va fi bine! Vom discuta când vom avea rezultatele finale. Un lucru vreau să spun: Prin umilință nu vom reuși niciodată să ne construim țara. Cu demnitate și curaj vom reuși acest lucru”.

REZULTATE ALEGERI MOLDOVA – UPDATE 23:58 Rezultate oficiale CEC, după centralizarea a 45.54% din voturi:

PCRM – 19.39%

PLDM – 18%

PL – 7,21 %

PD – 16,4%

PCR – 5,75%

PSRM – 22,31%

Blocul Uniunea Vamală – 3,85%

PLR – 1,39%

Oleg Brega – 0,64%

REZULTATE ALEGERI MOLDOVA – UPDATE 23:45 La 37% din totalul voturilor prelucrate, mandatele în Parlament s-ar distribui în felul următor:

â€‹PSRM – 27 mandate

PCRM – 24 mandate

PLDM – 21 mandate

PD – 20 mandate

PL – 9 mandate

REZULTATE ALEGERI MOLDOVA – UPDATE 23:00 Rezultatele preliminare care trebuiau anunțate la această oră de CEC întârzie, din cauza unor probleme tehnice. Numărătoarea poate fi urmărită online.

UPDATE 22:45 Comisia Electorală anunță datele preliminare privind prezența la sfârșitul programului de votare: 55,86%, 1.565.591 de alegători. Cea mai mare prezență a fost în Chișinău: 62,47%.

UPDATE 22:30 Agenția rusă TASS scrie că sute de moldoveni cer prelungirea votului la Moscova. Alegătorii ar scanda „Lăsați-ne să votăm!” și „Suntem pentru Rusia!”. Forțele de ordine ruse încearcă să disperseze mulțimea, scrie aceeași sursă, citată de Mediafax. Președintele Comisiei Electorale a informat că a fost prelungit programul de vot dintr-o suburbie a Moscovei, nu și cel de la secția de votare din Ambasadă, unde mai sunt oameni afară. Motivul: la ambasadă s-au terminat buletinele de vot.

UPDATE 22:10 Igor Dodon, liderul Socialiștilor (PSRM): „Am reușit să facem o campanie bună, fără încălcări, conform legii. Noi, socialiștii, ne vom ține de cuvânt. Ceea ce ne-am propus ca obiective va fi votat. În decurs de 1,5-2 ore vom avea primele rezultate preliminare”.

UPDATE 21:35 Ghimpu: „Mă așteptam la o participare mai bună. Nu există nimic mai bun decât democrația și UE. Republica Moldova are nevoie de o guvernare cinstită. O să facem coaliție cu cei care au promovat aceleași lucruri ca și noi. S-au mai dat și macaroane, și hrișcă, și murături, dar încălcări grave nu au avut loc. Mâine împreună vom striga ‘Trăiască Europa!'”.

UPDATE 21:25 Mihai Ghimpu, PL, s-a arătat dezamăgit de prezența la vot: „Sper că ați făcut alegerea corectă. Fără partide politice nu există democrație. O economie dezvoltată, securitate, pace, liniște cetățeanul poate avea doar sub umbrela NATO. Sper că ați menținut votul pentru acest viitor. Noi suntem așezați de Dumnezeu în Europa. Sper că mâine vom auzi că Europa a învins. Noi suntem cu Europa, Europa este cu noi. Pentru noi este important ca votul să fie dat pentru cursul european, în rest nu mai contează nimic”.

UPDATE 21:20 Președintele PD, Marian Lupu, a făcut scurte declarații de presă la sediul partidului după încheierea programului de vot și s-a declarat încrezător că rezultatul va fi unul bun pentru formațiunea pe care o conduce. „Rezultatele votului vor demonstra care e calea, vreau doar să îmi exprim ferma convingere că Moldova a ales viitorul, de acest vot va depinde care va fi viitoarea guvernare și prioritățile ei. Vreau să le mulțumesc tuturor moldovenilor. Pe calea acestui vot va fi menținută și stabilită securitatea îm țară”, a declarat Lupu. „Privesc cu optimism la aceste rezultate. Acest rezultat va fi unul pe potriva eforturilor echipei PDM”, a mai spus liderul PD.

UPDATE 21:00 Secțiile de votare s-au închis în R. Moldova și în România. Nu vor fi anunțate rezultate de tip exit-poll. Primele rezultate vor fi anunțate de Comisia Electorală în jurul orei 23:00.

UPDATE 20:20 Dată fiind rata de participare sub așteptări, Mihai Ghimpu, înfășurat într-un drapel al UE, îi îndeamnă pe tineri , într-un clip postat pe Facebook, să se mobilizeze în ultimele ore de vot.

„Dragi tineri, libertatea nu se cerșește, libertatea se cucerește. De ce stați acasă, de ce nu mergeți la vot? Cine doriți să vă construiască viitorul? Cei care sunt împotriva noastră? Cei care luptă împotriva neamului nostru? Cei care vor să ne ducă în Siberia așa cum au fost duși părinții și buneii noștri? Nu! Acesta nu este viitorul! Ieșiți la vot! Votați pentru Europa, pentru părinții voștri, pentru copii voștri, de voi depinde soarta voastră”, a spus Mihai Ghimpu în mesajul său.

UPDATE 19:50 Actualizarea graficului privind prezența din 2014, față de cea din 2010:

SURSA: Agora.md

UPDATE 19:40 Aproximativ 45.000 de moldoveni au votat, duminică, în afara granițelor, cei mai mulți în Italia – 18.000 și Rusia – 7.000, potrivit Agora.md.

UPDATE 19:20 Printre cei care au votat până la această oră se numără și cântărețul Cătălin Josan, cel care le-a transmis zilele trecute, prin intermediul ziarului gândul, un mesaj conaționalilor săi de peste Prut de mobilizare la vot (vezi video). „Merg să votez pentru că, până odinioară, votul democratic era un lux. Este datoria mea față de cei care au luptat pentru ca eu să am opțiunea de a-mi decide soarta”, a explicat artistul pentru gândul.

UPDATE 19:15 Prezența până la 18:30 la alegerile din Moldova a fost de 51,2%, adică 1.429.778, a anunțat Comisia Electorală Centrală de la Chișinău.

UPDATE 18:50 Ambasadorul R. Moldova la București, Iurie Reniță, a anunțat că 9.000 de moldoveni au votat în România până la ora 18:00. Cei mai mulți votanți s-au înregistrat la sediul ambasadei, peste 2.300. Reniță a subliniat că toate secțiile de votare pot prelungi programul, dacă e nevoie, cu încă două ore, dar a precizat că, momentan, nu există astfel de solicitări. „Fac apel către cetățenii moldoveni ca să vină în continuare să-și exercite votul, în special din zona Sucevei, de la Bacău, de la Iași, de la Galați, Constanța. Mai avem trei ore care contează foarte mult și de aceea vă rugăm să fiți pezenți alături de secțiile de votare din toată România (…), astfel consolidând votul nostru aici, votul de pe teritoriul României, care va fi unul important în contextul general al alegerilor parlamentare din R. Moldova”, a transmis diplomatul, citat de Mediafax.

UPDATE 18:30 Observatorii naționali au reclamat mai multe nereguli în desfășurarea votului. Printre neregulile constatate de observatorii Promo-LEX: agitație electorală în fața secțiilor de votare, transportarea organizată a alegătorilor, precum și cazuri de deteriorare a echipamentului din secțiile de votare (registrul electronic este implementat pentru prima dată în R. Moldova). De cealaltă parte, observatorii internaționali trimiși de OSCE spun că nu au constatat nereguli.

UPDATE 18:05 Prezență mare la urne în raioanele cunoscute ca fiind susținătoare ale comuniștilor, relatează presa de peste Prut: Ocnița – 44%; Edineț – 41%; Dondușeni – 43%; Dubăsari – 42%.

UPDATE 17:40 Imagini cu cetățenii moldoveni care votează departe de casă:

UPDATE 17:00 O actualizare a prezenței comparative între alegerile din 2014 și 2010 – amintim că diferă ușor atât orele de raportare, cât și numărul alegătorilor înscriși, astfel că graficul de mai jos este o comparație aproximativă:

SURSA: Agora.md

UPDATE 16:15 S-au deschis secțiile de votare și în Statele Unite, anunță ambasadorul Igor Munteanu: „Doamne-ajută și sper ca acest vot să dea un răspuns clar la cel puțin câteva întrebări chinuitoare de ceva timp. Vino la vot!”

UPDATE 16:10 Rata de participare la vot până la ora 15:30 a fost de 39,21%, respectiv 1.098.927 de alegători – suficient pentru validarea scrutinului. Pentru validarea alegerilor, trebuie să voteze cel puțin o treime din cei 2.800.000 de alegători înscriși pe listele electorale.

UPDATE 16:00 Ambasadorul R. Moldova în Lituania, Igor Klipii, a publicat pe Facebook o fotografie cu studenții veniți la vot:

UPDATE 15:40 La secția de votare din Strasbourg (Franța), au venit cetățeni moldoveni din cinci țări, pentru a-și exercita dreptul fundamental, relatează Agora.md. De asemenea, un grup de moldoveni din Germania a merg la Haga, în Olanda, pentru a vota:

SURSA: Facebook/Moldoveni în Olanda

UPDATE 15:10 Renato Usatîi, liderul Patria, plecat la Moscova după excluderea partidului lui din competiția de azi, a votat în capitala rusă. Omul de afaceri a fost primit cu mult entuziasm de cei care așteptau să voteze. Usatîi s-a filmat, de asemenea, în timp ce vota. Mai jos, cele două clipuri.

UPDATE 13:55 Aproximativ 3.000 de basarabeni au votat, până la orele prânzului, în România, potrivit ambsadorului R. Moldova la București, Iurie Reniță.

UPDATE 13:50 Confuzie cu privire la desfășurarea votului la Moscova. Unimedia.md informează că imaginile cu coada din Moscova ar fi de fapt o manipulare, ele fiind postate pe Internet în 29 noiembrie, în condițiile în care secțiile de votare s-au deschis în 30. Comisia Electorală nu a făcut nicio informare pe acest subiect.

UPDATE 13:45 Aproape 21% dintre alegători au votat până la ora 12:30, informează Timpul.md. În total, s-au prezentat la urne 587.930 de cetățeni cu drept de vot. Prezența este ușor mai mare decât în 2010, cu toate că, în procente, este mai mică. Explicația pentru această diferență: în 2010, erau prezentate rezultatele pentru ora 13:00, iar în 2014, pentru ora 12:30. De asemenea, baza de calcul este diferită în ceea ce privește numărul de alegători incluși în listele de bază: în 2010 erau 2.64 milioane, iar în 2014 – 2.8 milioane, explică Agora.md:

UPDATE 13:10 Forțele speciale ruse (Omon) au fost mobilizate duminică în apropierea ambasadei Republicii Moldova la Moscova, pentru a asigura ordinea publică, în condițiile în care numeroși cetățeni moldoveni stau la coadă pentru a putea vota în cadrul scrutinului legislativ, relatează PRO TV Chișinău, citat de Mediafax.

UPDATE 12:35 Premierul Iurie Leancă, după ce a votat: „R. Moldova fără Europa nu poate fi. A fost un vot cu emoții, cu o miză foarte mare. Sper că mâine dimineață vom vedea că nu am ratat această șansă și vom simți o responabilitate mai mare pe umerii noștri”.

UPDATE 12:25 Igor Dodon, liderul Socialiștilor, după ce a votat: Rezultatul votării va fi un rezultat neplăcut pentru proeuropeni. Să ieșim cu toții la vot, să nu ne fie teamă, să votăm pentru un viitor lângă o Rusie puternică. 1.000 de moldoveni stau la rând la Moscova. Sunt foarte optimist în privința rezultatelor. Ei au încercat să ne scoată din cursă, să ne majoreze pragul electoral, așa-numiții prieteni ai noștri. Să își cumpere valeriană mâine dimineață, vor vedea rezultatele socialiștilor, va fi o surpriză pentru toți. O supriză neplacută pentru euro-unioniștii de la guvernare”.

UPDATE 12:20 Buletinul de vot are peste jumătate de metru. Chiar și așa, el este mai mic decât cel de la alegerile din 2009, când alegătorii au primit un buletin de vot lung de un metru. Imagini AICI

UPDATE 11:10 Moldovenii care votează la Moscova au format, de la primele ore ale dimineții, cozi. Mai jos, imagini publicate pe Internet și preluate de Unimedia.md:

UPDATE 11:00 Prezența până la ora 9:30: 4,2%, respectiv 117.500 de alegători.

UPDATE 10:30 Printre oficialii care au votat până la această oră, după Nicolae Timofti, se numără Dorin Chirtoacă (primarul Chișinăului), Vlad Plahotniuc (vicepreședintele PD), Vlad Filat (PLDM) și Igor Corman (președintele Parlamentului). Vladimir Voronin (PCRM) a venit la vot, dar și-a uitat buletinul acasă: „Eu votez, nu-și face tu griji!”, i-a spus unui reporter. Într-adevăr, și-a exercitat dreptul fundamental după ce i-a fost adus actul de identitate.

UPDATE 9:20 Președintele Comisiei Electorale Centrale, Iurie Ciocan, a anunțat că s-au înregistrat o serie de probleme tehnice la implementarea Registrului electronic al alegătorilor, folosit pentru prima dată de moldoveni. Două sute de computere nu au putut fi conectate din prima încercare la sistem, însă procesul electoral nu a fost periclitat.

UPDATE 9:00 Prezența în prima oră de vot (de la 7:00 la 8:00) a fost de 43.000 de alegători – aproximativ 2%, conform datelor Comisiei Electorale. Printre cei care au votat la prima oră se numără și președintele Nicolae Timofti.

Rămânem cu Vestul sau mai încercăm cu Estul? Acesta este, de fapt, votul pe care cetățenii moldoveni l-au dat duminică, odată cu alegerea unui partid. Scrutinul legislativ din această țară decide atât configurația viitorului Parlament, cât și orientarea noului Guvern, alături de, în 2016, numele viitorului președinte al țării. Miza este mare, în condițiile în care un vot de sancționare a greșelilor partidelor proeuropene riscă să îi readucă pe comuniștii fostului președinte Voronin la guvernare și să încetinească progresele făcute recent pe drumul integrării europene.

Peste 3 milioane de cetățeni moldoveni sunt așteptați, duminică, la urne, în cadrul alegerilor legislative. Scrutinul va decide raportul de forțe din Parlamentul de la Chișinău, precum și orientarea țării. Toate cele 101 de mandate de deputați sunt scoase la bătaie și, pentru ca țara să continue să aibă o guvernare proeuropeană, cele trei partide de orientare vestică au nevoie să cumuleze cel puțin 51 de mandate. Alegerile vin într-un context foarte tensionat, după mai multe arestări și anchete din partea autorităților moldovene privind planuri de organizare a unui Maidan sângeros după alegeri. Rezultatul scrutinului va fi dat mai ales de numărul mare de indeciși și de cetățenii moldoveni din afara granițelor. În acest context, Gândul v-a prezentat, în ultimele zile, mesajele unor cetățeni moldoveni, fie că trăiesc în Chișinău, Tiraspol sau București, care și-au îndemnat conaționalii să voteze. Vă ținem la curent, pa parcursul acestei zile, cu principalele informații privind alegerile legislative din R. Moldova.

Cei 3,2 milioane de alegători au putut vota în una dintre cele 2.073 de secții de votare, dintre care 95 se află în străinătate, 11 în România.

O cheie pentru deznodământul acestor alegeri va fi prezența la vot, mai ales în România și în alte țări euroene în care se află diaspora moldovenească. La ultimele alegeri, amintește Dan Dungaciu, director al Institutului de Studii Politice al Academiei Române, diaspora a decis patru mandate. De această dată, unii experți se așteaptă la un vot și mai „greu” al moldovenilor din străinătate, care ar putea ajunge și la 5-6%, luându-se în calcul și redistribuirea voturilor din Parlament, de la partidele care nu au întrunit pragul electoral. Un motiv pentru un asemenea pronostic este experiența de la alegerile pentru președintele României, unde au votat și mii de oameni cu dublă cetățenie. „Există un fenomen de contagiune. Moldovenii din diaspora au văzut ce s-a întâmplat la alegerile din România”, a explicat, zilele trecute, pentru gândul Dan Dungaciu.

Controversata descalificare a Partidului Patria

Pe buletinele de vot, sunt trecute 21 de partide, un bloc electoral și patru candidați independenți. Unul dintre cele 21 de partide, Partidul Patria, a fost exclus în ultimul moment de la alegeri, într-o mișcare controversată a autorităților moldovene. Decizia definitivă a excluderii a fost luată abia sâmbătă, în ajunul alegerilor, venind după recomandarea Comisiei Electorale de miercuri și decizia Curții de Apel de la Chișinău, de joi. Procedural, buletinele de vot ar fi trebuit ștampilate până azi cu mențiunea „Retras” peste chenarul partidului „Patria”, însă este greu de crezut că o asemenea desfășurare de forțe a fost posibilă într-un timp atât de scurt.

Motivul descalificării este acuzația că partidul, condus de omul de afaceri Renato Usatîi (apropiat al Moscovei) și-a finanțat campania în mod ilegal, cu bani negri – 8,1 milioane de lei moldovenești – primiți din afara țării. Curtea de Apel a dispus, joi, confiscarea fondurilor partidului. Înainte de decizia Curții de Apel, Usatîi a plecat din țară, nu înainte de a amenința cu proteste violente.

Trebuie precizat că excluderea partidului Patria a reușit să provoace aceleași reacții critice și din partea SUA, și din partea UE, și, mai nou, a Rusiei, toate cele trei puteri declarându-se „îngrijorate”.În ultimele luni, partidul Patria a cunoscut o ascensiune electorală surprinzătoare, cucerind segmente importante din electoratele Partidului Comunist și al Socialiștilor. În acest context, forțele proeuropene de la Chișinău sunt îngrijorate că nu vor avea suficiente mandate pentru a forma o nouă coaliție cu orientare spre vest după 30 noiembrie.

Cele trei scenarii posibile

Sondajele de opinie indică faptul că doar 4-6 partide vor întruni pragul electoral de 6%. Pentru a guverna, au nevoie de 51 de mandate. Niciun partid nu se apropie de acest număr, astfel că esențială după alegerile de duminică va fi componența coaliției de guvernare. Există trei scenarii posibile în acest moment, unele mai puțin dezirabile pentru viitorul european al Moldovei decât altele.

1. Un prim scenariu vorbește de o recoalizare a principalelor trei partide considerate proeuropene (PLDM, PD, PL).

2. Al doilea scenariu este o coaliție de stânga, între comuniștii lui Vladimir Voronin – PCRM și alte două partide de stânga cu lideri apropiați Kremlinului – Patria și Partidul Socialiștilor (PSRM).

3. A treia variantă este o mare coaliție a proeuropenilor din PLDM și PD cu comuniștii PCRM, aceștia din urmă afișând acum un program aparent reformat și mai interesat de apropierea de UE. Acesta este un scenariu-capcană, însă, avertizează unii experți consultați de gândul, care susțin că o asemenea alianță este exact ceea ce vrea Vladimir Putin.

Serviciile de informații și de securitate ale statului sunt în alertă, căutând „agitatori” filoruși dornici să facă un „EuroMaidan” inversat. Consiliul Suprem de Securitate s-a întrunit luni, după ce Serviciul de Informații și Securitate a anunțat „activarea unor forțe” „pe palier intern, dar și de sorginte externă”, al căror scop este „subminarea cadrului național de securitate”. Un alt aspect de remarcat este evoluția cursului euro-leu moldovenesc în ultimele săptămâni, băncile rusești intervenind serios pe o piață deja vulnerabilizată de scandaluri precum cel de la Banca de Economii a Moldovei.